VSA loods hommeltuigaanval op Isis-beplanner‘n Lugskoot van die gebied rondom die Kaboel-lughawe (Foto: AFP) Die VSA het Saterdag ŉ hommeltuigaanval op ŉ sogenaamde “beplanner” van die Islamitiese Staat (Isis) in die ooste van Afghanistan uitgevoer. “Voorlopige aanduidings is dat ons die teiken uitgewis het,” het kapt. Bill Urban van die Amerikaanse sentrale kommando gesê. Amerikaanse magte wat toesig hou oor die ontruiming van duisende mense by die lughawe in Kaboel is ná Donderdag se selfmoordbomaanval nou verplig tot nouer veiligheidsamewerking met die Taliban om nóg ’n aanval te voorkom. Maroela Media het vroeër berig die selfmoordbomaanval naby die lughawe het die lewe van minstens 85 mense geëis. Dertien van die oorledenes was Amerikaanse soldate. Meer as 5 000 mense wag intussen nog op die lughawe om voor die Amerikaanse sperdatum van 31 Augustus uit Afghanistan ontruim te word nadat die Taliban sowat twee weke gelede beheer oor die land oorgeneem het. Die VSA het intussen ŉ nuwe waarskuwing aan Amerikaanse burgers by die lughawe uitgereik om die gebiede rondom die hoofhekke “onmiddellik” te verlaat. Jen Psaki, pres. Joe Biden se perssekretaris, het by die Withuis gesê Amerikaanse nasionale veiligheidskenners meen nóg ’n aanval is “waarskynlik” en die volgende paar dae sal “die gevaarlikste tydperk tot nog toe” wees. Bilal Karimi, woordvoerder van die Taliban, het op Twitter gesê die groep se vegters het reeds in dele van die militêre kant van die Kaboel-lughawe inbeweeg maar die Pentagon hou vol dat Amerikaanse magte beheer oor die hekke en ontruimings behou.